Chrysta Meškankowa

Chrysta Meškankowa (rodźena Rječkec; * 30. oktobra 1938 w Róžeńće) je serbska bibliotekarka a awtorka.

Wona narodźi so jako druhe ze štyrjoch dźěći wučerja Maksa Rječki a jeho mandźelskeje Marje, rodźenej Andrickec. 

W štyrilětnym dalokostudiju přiswoji sej kwalifikaciju diplomoweje fachoweje bibliotekarki a dźěłaše w Lipšćanskej uniwersitnej bibliotece. We wólbnym času wěnowaše so hudźbnym wědomosćam. W nalěću 1989 wróći so do Budyšina, hdźež dźěłaše połdra lěta w redakciji Noweje doby. Po přewróće namaka nowe dźěło w krajnoradnym zarjedźe jako społnomócnjena za runostajenje a serbske naležnosće.

Nimo dźěła podawaše w Chróšćanskej wosadźe katolsku nabožinsku wučbu a dźěłaše z kapłanom Měrćinom Salowskim na wudaću noweho wosadnika. Za někotre serbske kěrluše napisa nowu melodiju. Za oratorij Serbske jutry z pjera Jana Cyža zestaji tekst. W Serbskich Nowinach wozjewi prawidłownje recensije předewšěm wo koncertach.

Z mandźelskim Markom, synom Jana Meškanka, ma tři dźěći. Jedyn ze synow je serbski stawiznar Timo Meškank.

W lěće 2020 bu wona za swoje zasłužby z Mytom Zejlerja wuznamjenjena.

 Žórło 
 Gerat Wornar: Chrysta Meškankowa 80 lět. W Rozhledźe 10/2018, str. 33

Kategorija:Žona
Kategorija:Rodź. 1938
Kategorija:Serb
Kategorija:Awtor
Kategorija:Redaktor
Kategorija:Serbska literatura
Kategorija:Wosoba (Róžant)
Kategorija:Wosoba (Lipsk)